*****

ΚΑΝΟΝΙΣΜΟΣ (ΕΟΚ) αριθ. 1716/85 ΤΗΣ ΕΠΙΤΡΟΠΗΣ

της 24ης Ιουνίου 1985

που τροποποιεί τον κανονισμό (ΕΟΚ) αριθ. 2167/83 σχετικά με τις λεπτομέρειες εφαρμογής όσον αφορά τη χορήγηση γάλακτος και ορισμένων γαλακτοκομικών προϊόντων στους μαθητές σχολικών ιδρυμάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 26 παράγραφος 4,

Εκτιμώντας:

ότι στόχος του κανονισμού (ΕΟΚ) αριθ. 2167/83 της Επιτροπής (3), όπως τροποποιήθηκε από τον κανονισμό (ΕΟΚ) αριθ. 237/84 (4), είναι να προωθηθεί η ανάπτυξη της κατανάλωσης γάλακτος και ορισμένων γαλακτοκομικών προϊόντων από τους μαθητές σχολικών ιδρυμάτων· ότι, λαμβανομένης υπόψη της εμπειρίας που έχει αποκτηθεί, για να επιτευχθεί καλύτερα ο επιδιωκόμενος σκοπός και να ληφθούν καλύτερα υπόψη οι διάφορες υπάρχουσες συνήθειες, καθώς και οι διάφορες δυνατότητες για την ανάπτυξη της κατανάλωσης ορισμένων γαλακτοκομικών προϊόντων, είναι σκόπιμο να εξουσιοδοτηθούν οι αρμόδιες αρχές των κρατών μελών να καταβάλλουν την ενίσχυση για ορισμένες κατηγορίες προϊόντων που αναφέρονται στο παράρτημα του εν λόγω κανονισμού· ότι, για τους ίδιους λόγους, πρέπει να μειωθεί σε 350 χιλιόγραμμα πλήρους γάλακτος, για την κατηγορία IV, η ποσότητα που χρησιμοποιείται ως βάση για τον υπολογισμό του ύψους της ενίσχυσης·

ότι, μετά από την τροποποίηση των τιμών παρέμβασης των γαλακτοκομικών προϊόντων για την περίοδο εμπορίας 1985/86, πρέπει να προσαρμοσθούν τα ποσά της κοινοτικής ενίσχυσης·

ότι έληξε η μεταβατική περίοδος που απαιτείται για την καθιέρωση πλήρους κοινοτικού συστήματος διανομής γάλακτος στα σχολεία· ότι, για να συνεχιστεί η εφαρμογή του προγράμματος απαιτείται, σε ορισμένα κράτη μέλη, και κυρίως για λόγους διοικητικής διαχείρισης, να έχουν οι προμηθευτές τη δυνατότητα να ενεργούν με την ιδιότητα του αιτούντος την ενίσχυση και να τη λαμβάνουν· ότι πρέπει, συνεπώς, να δοθεί η άδεια αυτή στους προμηθευτές·

ότι για την καθιέρωση, από 1ης Αυγούστου 1983, κοινοτικού καθεστώτος ενίσχυσης για τη χορήγηση γάλακτος και άλλων γαλακτοκομικών προϊόντων απαιτήθηκε από τα κράτη μέλη η δημιουργία νέων υποδομών στον διοικητικό τομέα και η θέσπιση πολύπλοκων διαδικασιών ελέγχου· ότι τούτο είχε ως αποτέλεσμα να σημειωθεί καθυστέρηση, κατά τα δύο πρώτα σχολικά έτη από την εφαρμογή του μέτρου, τόσο όσον αφορά την υποβολή και την εξέταση των αιτήσεων όσο και την καταβολή των ενισχύσεων· ότι πρέπει, συνεπώς, να προβλεφθεί να γίνονται δεκτές εκπρόθεσμες αιτήσεις εφόσον αιτιολογείται δεόντως η καθυστέρηση της υποβολής τους, καθώς και να παραταθούν οι προθεσμίες για την καταβολή των ενισχύσεων·

ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2167/83 προποποιείται ως εξής:

1. Στο άρθρο 2, το κείμενο της παραγράφου 1 αντικαθίσταται από το ακόλουθο κείμενο:

«1. Τα κράτη μέλη χορηγούν την κοινοτική ενίσχυση για τα γαλακτοκομικά προϊόντα που περιλαμβάνονται κατά κατηγορία στον κατάλογο που αναφέρεται στο σημείο 1 του παραρτήματος. Τα κράτη μέλη έχουν τη δυνατότητα να καταβάλλουν την κοινοτική ενίσχυση στα γαλακτοκομικά προϊόντα που αναφέρονται στον κατάλογο που αναφέρεται στο σημείο 2 του παραρτήματος.»

2. Στο άρθρο 4, η παράγραφος 1 αντικαθίσταται από το ακόλουθο κείμενο:

«1. Η κοινοτική ενίσχυση είναι ίση:

α) με 34,80 ECU ανά 100 χιλιόγραμμα προϊόντων της κατηγορίας Ι "πλήρες γάλα"·

β) με 21,15 ECU ανά 100 χιλιόγραμμα προϊόντων της κατηγορίας ΙΙ "ημιαποκορυφωμένο γάλα"·

γ) με 10,49 ECU ανά 100 χιλιόγραμμα προϊόντων της κατηγορίας ΙΙΙ "αποβουτυρωμένο γάλα"·

δ) όσον αφορά τα προϊόντα που ανήκουν στις κατηγορίες IV, V, VI και VII, με ποσό που υπολογίζεται ανά 100 χιλιόγραμμα που προϊόντος που λαμβάνεται υπόψη με βάση το ποσό που καθορίστηκε στο στοιχείο α) για το πλήρες γάλα και ανάλογα με την περίπτωση,

- 350 χιλιόγραμμα πλήρους γάλακτος για την κατηγορία IV,

ή

- 900 χιλιόγραμμα πλήρους γάλακτος για την κατηγορία V, και

- 1 000 χιλιόγραμμα πλήρους γάλακτος για την κατηγορία VI,

- 1 100 χιλιόγραμμα πλήρους γάλακτος για την κατηγορία VII.»

3. Στο άρθρο 6 παράγραφος 3, το κείμενο τα στοιχείου α) αντικαθίσταται από το ακόλουθο κείμενο:

«α) όνομα και διεύθυνση του ή των σχετικών σχολικών ιδρυμάτων ή, ενδεχομένως, του αιτούντος, όπως ορίζεται στο άρθρο 7 παράγραφος 1·».

4. Στο άρθρο 6 προστίθεται η ακόλουθη παράγραφος 5:

«5. Σε περίπτωση εφαρμογής του άρθρου 7 παράγραφος 1 δεύτερο εδάφιο:

- το δελτίο χορηγείται στον προμηθευτή μόνο εφόσον υποβληθεί στην αρμόδια αρχή έγγραφο που έχει συνταχθεί από τον αιτούντα, όπως ορίζεται στο άρθρο 7 παράγραφος 1, και που περιλαμβάνει όλες τις ενδείξεις που αναφέρονται στην παράγραφο 3, μεταξύ των οποίων και τον ορισμό του προμηθευτή για την περίοδο ισχύος του δελτίου,

- η ενίσχυση χορηγείται μόνο εφόσον αποδειχθεί απόδειξη των ποσοτήτων που έχουν πράγματι διανεμηθεί, η οποία συντάσσεται από τον αιτούντα όπως ορίζεται στο άρθρο 7 παράγραφος 1.»

5. Στο άρθρο 7 παράγραφος 1, το δεύτερο εδάφιο αντικαθίσταται από το ακόλουθο κείμενο:

«Εντούτοις, η αρμόδια αρχή δύναται να προβλέπει την υποβολή της αίτησης για ενίσχυση από τον προμηθευτή και τη χορήγηση της ενίσχυσης στον ίδιο. Στην περίπτωση αυτή, όλες οι διατάξεις του παρόντος κανονισμού που αφορούν τον αιτούντα, εφαρμόζονται στον προμηθευτή.»

6. Στο άρθρο 7 παράγραφος 3, προστίθεται το ακόλουθο εδάφιο:

«Εντούτοις, για τα σχολικά έτη που αρχίζουν το 1983 και το 1984, τα κράτη μέλη δέχονται, μετά από γραπτή και δεόντως αιτιολογημένη αίτηση των ενδιαφερομένων, τις αιτήσεις για την καταβολή ενίσχυσης οι οποίες υποβάλλονται το αργότερο στις 31 Δεκεμβρίου μετά το τέλος του εν λόγω σχολικού έτους.»

7. Στο άρθρο 7 παράγραφος 4, προστίθεται το ακόλουθο εδάφιο:

«Εντούτοις, για τα σχολικά έτη που αρχίζουν αντίστοιχα το 1983 και το 1984, η καταβολή της ενίσχυσης πραγματοποιείται από τις αρμόδιες αρχές το αργότερο στις 31 Μαρτίου 1986.»

8. Το παράρτημα αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Αυγούστου 1985. Εντούτοις, το άρθρο 1 παράγραφος 2 εφαρμόζεται από την 1η Ιουνίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουνίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 137 της 27. 5. 1985, σ. 5.

(3) ΕΕ αριθ. L 206 της 30. 7. 1983, σ. 75.

(4) ΕΕ αριθ. L 26 της 31. 1. 1985, σ. 23.

ΠΑΡΑΡΤΗΜΑ

«ΠΑΡΑΡΤΗΜΑ

Κατάλογος των προϊόντων που μπορούν να λάβουν την κοινοτική ενίσχυση που αναφέρεται στο άρθρο 2 παράγραφος 1 του κανονισμού (ΕΟΚ) αριθ. 1842/83

1. - Κατηγορία Ι:

α) το πλήρες νωπό γάλα·

β) το πλήρες γάλα που έχει παστεριωθεί ή που έχει υποστεί επεξεργασία σε υπερυψηλή θερμοκρασία (UHT)·

γ) το πλήρες γάλα σοκολατούχο ή αρωματισμένο που έχει παστεριωθεί ή έχει αποστειρωθεί ή έχει υποστεί επεξεργασία σε υπερυψηλή θερμοκρασία (UHT) και περιέχει τουλάχιστον 90 % κατά βάρος πλήρους γάλακτος·

δ) το γιαούρτι από πλήρες γάλα που υπάγεται στην κλάση 04.01 του Κοινού Δασμολογίου·

ε) το γιαούρτι που περιέχει ζάχαρη, σοκολατούχο ή με φρούτα, που περιέχει τουλάχιστον 85 % κατά βάρος πλήρους γάλακτος.

- Κατηγορία ΙΙ:

α) το ημιαποκορυφωμένο γάλα που έχει παστεριωθεί ή έχει υποστεί επεξεργασία σε υπερυψηλή θερμοκρασία (UHT)·

β) το ημιαποκορυφωμένο γάλα σοκολατούχο ή αρωματισμένο που έχει παστεριωθεί ή αποστειρωθεί ή έχει υποστεί επεξεργασία σε υπερυψηλή θερμοκρασία (UHT) και περιέχει τουλάχιστον 90 % κατά βάρος ημιαποκορυφωμένου γάλακτος·

γ) το γιαούρτι από ημιαποκορυφωμένο γάλα που υπάγεται στην κλάση 04.01 του Κοινού Δασμολογίου·

δ) το γιαούρτι που περιέχει ζάχαρη, σοκολατούχο ή με φρούτα, που περιέχει τουλάχιστον 85 % κατά βάρος ημιαποκορυφωμένου γάλακτος.

2. - Κατηγορία ΙΙΙ:

Το αποβουτυρωμένο γάλα.

- Κατηγορία IV:

Τα νωπά τυριά και τα λυωμένα τυριά περιεκτικότητας σε λιπαρές ουσίες κατά βάρος της ξηράς ύλης ίσης ή ανώτερης του 40 %.

- Κατηγορία V:

Τα άλλα τυριά περιεκτικότητας σε λιπαρές ουσίες κατά βάρος της ξηράς ύλης ίσης ή ανώτερης του 45 %.

- Κατηγορία VI:

Τυρί grana padano.

- Κατηγορία VII:

Τυρί Parmigiano Reggiano.»